
Ο κανονισμός Λειτουργίας   ορίζεται στο ΦΕΚ 4292/Β’/5-12-2017 και στην 51/2.4.26 απόφαση του Δημοτικού Συμβουλίου.
                                 ΠΡΟΣΕΛΕΥΣΗ-ΑΠΟΧΩΡΗΣΗ ΠΑΙΔΙΩΝ
Η προσέλευση γίνεται από τις 07.00-09.00 και η αποχώρηση 12.30-14.00 ή 15.00-16.00.
Κατά την προσέλευση και αποχώρηση των παιδιών, οι γονείς-κηδεμόνες παραδίδουν τα παιδιά τους στις παιδαγωγούς εντός του σταθμού και τα παραλαμβάνουν από αυτές.
Τα παιδιά παραλαμβάνονται από τον γονέα-κηδεμόνα ή άλλο ενήλικο πρόσωπο που υποδεικνύεται από αυτόν με υπεύθυνη δήλωση και επίδειξη της αστυνομικής ταυτότητας. Κάθε αλλαγή προσώπου θα πρέπει να γνωστοποιείται έγκαιρα στον προϊστάμενο του τμήματος.
Μετά το τέλος της ώρας προσέλευσης η πόρτα παραμένει κλειστή για λόγους ασφαλείας.
Η τήρηση των ωραρίων προσέλευσης και αποχώρησης είναι απαραίτητη προϋπόθεση και υποχρέωση των γονέων.
Σε ειδικές περιπτώσεις, (πχ. γιορτές , εκδηλώσεις κλπ), κατόπιν εκτίμησης του τμήματος Προσχολικής Αγωγής, μπορεί να τροποποιηθεί το ωράριο των βρεφονηπιακών σταθμών.
Επίσης, αναστολή λειτουργίας, συντελείται όταν συντρέχουν λόγοι ανωτέρας βίας, πχ έντονα καιρικά φαινόμενα, με απόφαση Δημάρχου.
Σε περίπτωση δημιουργίας ομάδων γονέων στα κοινωνικά δίκτυα (με ή χωρίς παιδαγωγούς), ουδεμία ευθύνη φέρει ο Δήμος.
                                     ΔΙΑΤΡΟΦΗ ΤΩΝ ΠΑΙΔΙΩΝ
Η διατροφή των παιδιών καλύπτεται υγιεινά και πλήρως από τον βρεφονηπιακό σταθμό, σύμφωνα με επιλεγμένο διαιτολόγιο, εγκεκριμένο από παιδίατρο των παιδικών σταθμών. Η διατροφή των παιδιών, αποτελεί μέρος του ημερήσιου παιδαγωγικού προγράμματος και συμμετέχουν σ΄ αυτό όλα τα παιδιά.
Στο σταθμό δεν επιτρέπονται σνακ και είδη περιπτέρου, καραμέλες κλπ, γιατί εκτός του ότι είναι ανθυγιεινά, υπάρχει κίνδυνος ατυχήματος όταν βρίσκονται στις τσέπες και στις τσάντες τους.
Σε περιπτώσεις γενεθλίων-εορτών, γίνονται δεκτά σαν κεράσματα, τυποποιημένα ατομικά προϊόντα που διανέμονται κατά την αποχώρηση των νηπίων.  
                                                ΕΝΔΥΜΑΣΙΑ
Ντύνετε τα παιδιά σας με άνετα ρούχα, κατά προτίμηση φόρμες. Αποφεύγετε να τους φοράτε τιράντες, ζώνες, παπούτσια με κορδόνια, γιατί αφενός υπάρχει κίνδυνος ατυχήματος, και αφετέρου εμποδίζουν τα παιδιά στην αυτοεξυπηρέτησή τους . επίσης, καλό και συνετό είναι , τα νήπια και τα βρέφη να μη φέρουν κοσμήματα, μικρά κοκαλάκια, σκουλαρίκια και γενικώς ο,τιδήποτε μικρό αντικείμενο-αξεσουάρ, που μπορεί να προκαλέσει ατύχημα.
                                   ΘΕΜΑΤΑ ΥΓΕΙΑΣ ΤΩΝ ΠΑΙΔΙΩΝ
Η παρακολούθηση της υγείας των παιδιών πραγματοποιείται από τον/την παιδίατρό μας, ο/η οποίος/α επισκέπτεται τα τμήματα ανά 15 ημέρες.
Οι γονείς έχουν την υποχρέωση να ενημερώνουν τον/την προϊστάμενο του τμήματος που φοιτά το παιδί τους για οποιοδήποτε θέμα άπτεται της ψυχοσωματικής υγείας των παιδιών τους.
Σε περίπτωση απουσίας ή ασθένειας παιδιού, οι γονείς οφείλουν να ενημερώσουν την υπεύθυνη του τμήματος.
Στην περίπτωση που κάποιο παιδί αρρωστήσει, ειδοποιούνται αμέσως οι γονείς του και το παραλαμβάνουν. Το παιδί επιστρέφει μετά την πλήρη ανάρρωσή του, με ιατρική βεβαίωση στην οποία αναγράφεται η νόσος από την οποία έπασχε και βεβαιώνεται η αποκατάσταση της υγείας.
Στην περίπτωση εμφάνισης φθειρών, οι γονείς υποχρεούνται να ενημερώνουν το σταθμό και το παιδί να παραμείνει ένα τριήμερο στο σπίτι, προκειμένου να αποφθειριαστεί.
Στα παιδιά δεν χορηγούνται φάρμακα και θεραπευτικές αγωγές, καθώς οι εκπαιδευτικοί δεν υποχρεούνται να έχουν τις απαραίτητες ιατρικές και φαρμακευτικές γνώσεις, ώστε να συνεισφέρουν με εξειδικευμένες πράξεις(χορήγηση φαρμάκου από το στόμα ή σε ενέσιμη μορφή ή χορήγηση υπόθετου), σε ειδικού τύπου ασθένειες νηπίων(αλλεργικές αντιδράσεις, επιληπτικές κρίσεις, σακχαρώδης διαβήτης, πυρετικοί σπασμοί). Αυτό δεν αποκλείει την υποχρέωση του εκπαιδευτικού να παρέχει τις στοιχειώδεις πρώτες βοήθειες.
 Για το λόγο αυτό, οι περιπτώσεις στις οποίες απαιτείται φαρμακευτική αγωγή, οι γονείς και κηδεμόνες των μαθητών, δύνανται να εισέρχονται οι ίδιοι, ή  άλλο πρόσωπο, το οποίο θα υποδείξουν σχετικά (με υπεύθυνη δήλωση) στο χώρο του παιδικού σταθμού, ώστε να τη χορηγήσουν.
Παιδιά που παρουσιάζουν ψυχοσωματικά ή αναπτυξιακά προβλήματα μπορούν υπό προϋποθέσεις να εγγραφούν, εφόσον βεβαιώνεται με γνωμάτευση ειδικού γιατρού ότι το παιδί έχει δυνατότητα ένταξης στο πλαίσιο λειτουργίας του παιδικού σταθμού και ότι αυτό μπορεί να είναι ωφέλιμο για την εξέλιξή του. 
Οι ωφελούμενοι και οι κηδεμόνες οφείλουν να αποδεχθούν τα πρωτόκολλα των σταθμών, καθώς η περιφρούρηση της υγείας του παιδιού αποτελεί προτεραιότητα του προσωπικού των σταθμών, το οποίο εφαρμόζει πιστά όλα τα μέτρα υγιεινής και ασφάλειας. Υποβάλλεται τακτικά σε προληπτικό έλεγχο και εφοδιάζεται με ειδικό ατομικό βιβλιάριο υγείας που θεωρείται από την αρμόδια υγειονομική επιτροπή.
Υπενθυμίζεται  ότι η παρακολούθηση της υγείας των παιδιών, κατά τη διάρκεια της παραμονής  τους στο Σταθμό διενεργείται από παιδίατρο ανά 15 μέρες. 
Εάν υπάρχει λόγος εξαίρεσης του παιδιού από την εξέταση, παρακαλούμε, όπως προσκομίσετε  υπεύθυνη δήλωση εξαίρεσης, στο σταθμό στην αρχή του σχολικής χρονιάς.

                                                   ΔΙΑΚΟΠΗ ΦΟΙΤΗΣΗΣ
Η διαγραφή των παιδιών γίνεται στις εξής περιπτώσεις:
· Μετά από αίτηση του γονέα στην οποία θα αναφέρεται ο λόγος που ζητείται η διαγραφή.
· Αν εμφανιστούν σοβαρά προβλήματα συμπεριφοράς ή υγείας του παιδιού που δεν μπορούν να αντιμετωπιστούν από τον σταθμό, μετά από επικοινωνία με τους γονείς και γνωμάτευση ειδικού γιατρού
· Όταν κατ΄ εξακολούθηση και παρά τις σχετικές ειδοποιήσεις(είτε προφορικές, είτε γραπτές)προς τους γονείς των παιδιών, αυτοί δεν συμμορφώνονται με το πρόγραμμα και τους όρους λειτουργίας του παιδικού σταθμού, δημιουργούν κωλύματα στο παιδαγωγικό έργο και δε συνεργάζονται με τις παιδαγωγούς.
· ‘Όταν κατ’ εξακολούθηση και πέραν των 30 συνεχόμενων ημερών, το παιδί απουσιάζει αδικαιολόγητα και εφόσον έχουν ειδοποιηθεί εγγράφως οι γονείς πριν την παρέλευση αυτής της προθεσμίας.
Για οποιοδήποτε πρόβλημα απευθύνεστε με την σειρά:
1. Στην παιδαγωγό του τμήματος του παιδιού.
2. Στην προϊσταμένη του σταθμού
3. Στην Tμηματάρχη προσχολικής αγωγής.
Τα τμήματα Προσχολικής Αγωγής ως πρώτη βαθμίδα οργανωμένης εκπαιδευτικής δομής, αποτελούν τη βάση για την ομαλή ψυχοσωματική εξέλιξη των παιδιών και ένταξη τους σε περιβάλλον μάθησης.
Στην πρώτη αυτή βαθμίδα φροντίδας και εκπαίδευσης εκτός οικογενειακού περιβάλλοντος για τη σωστή ανάπτυξη των παιδιών πρωταρχική και ουσιαστική σημασία έχει η αρμονική συνεργασία των γονέων, των παιδαγωγών και της Δημοτικής Αρχής.

ΟΙ ΠΡΩΤΕΣ ΜΕΡΕΣ ΣΤΟ ΣΤΑΘΜΟ
Αγαπητοί γονείς, η ένταξη ενός παιδιού στο βρεφονηπιακό σταθμό αποτελεί μια σημαντική αλλαγή στη ζωή του. Συνήθως, το πρώτο διάστημα συνοδεύεται από κλάματα, ατελείωτους αποχαιρετισμούς και ψυχική ταλαιπωρία για το παιδί και εσάς τους ίδιους. Σε αυτό το στάδιο, μπορείτε με τη στάση σας, να παίξετε σημαντικό ρόλο στην αντιμετώπιση του άγχους αποχωρισμού και, κατ’ επέκταση, στη γρήγορη προσαρμογή του στο νέο περιβάλλον.
Πολλές φορές ο αποχωρισμός είναι πιο δύσκολος για σας παρά για τα παιδιά, τα οποία ψυχανεμίζονται  το φόβο των γονέων και τους δημιουργείται μια αίσθηση ανασφάλειας.
Η κατάσταση αυτή απαιτεί λεπτούς χειρισμούς, συνεργασία και αλληλοκατανόηση  μεταξύ γονέων και εκπαιδευτικών ώστε να αντιμετωπιστούν σωστά τα πρωτόγνωρα συναισθήματα που βιώνει το παιδί.
Παρακάτω παραθέτουμε μερικές στρατηγικές που προτείνουν παιδαγωγοί και ψυχολόγοι, για το πώς μπορούμε να διευκολύνουμε την προσαρμογή του παιδιού στο καινούργιο περιβάλλον.
Τι δεν πρέπει να κάνετε:

· Μη ρωτάτε το παιδί αν θέλει να έρθει στο Σταθμό και μην το δελεάζετε με υποσχέσεις για δώρα, γλυκά ή βόλτες αν παραμείνει στο χώρο του Σταθμού χωρίς να κλαίει.
· Ποτέ μην φεύγετε στα κρυφά. Έτσι, θα θεωρήσει ότι δεν μπορεί να σας εμπιστευτεί και θα νιώσει ακόμα περισσότερο φόβο.
· Ποτέ μην του λέτε ότι θα έρθετε να το πάρετε σε λίγα λεπτά, διότι αφού αυτό δεν θα συμβεί, θα νιώσει μεγαλύτερη ανασφάλεια.
· Μην περιφέρεστε γύρω του και μην καθυστερείτε να το παραδώσετε στον παιδαγωγό. Αν παρατείνετε ο αποχωρισμός, το παιδί καταλαβαίνει ότι έχετε άγχος και δυσκολεύεται ακόμα περισσότερο να ηρεμήσει.
· Μην υποχωρείτε ποτέ, όσο έντονες κι αν είναι οι αντιδράσεις του. Το παιδί έχει ανάγκη από όρια και πρόγραμμα για να νιώσει αίσθημα ασφάλειας.
· Μην παρουσιάζετε το Σταθμό σαν ένα «τέλειο μέρος», στο οποίο «σίγουρα θα περνά υπέροχα». Το παιδί δικαιούται να νιώσει στεναχώρια που σας αποχωρίζεται. 
· Στόχος είναι να διαχειριστεί τα συναισθήματα λύπης, όχι να «απαγορεύσουμε» την ύπαρξη ή την έκφρασή τους.
· Μην δείχνετε τυχόν αρνητικά συναισθήματα (θυμό, απογοήτευση) για τα πρόσωπα και το περιβάλλον του σχολείου μπροστά στο παιδί. Η θετική σας στάση θα το κάνει να νιώσει ασφαλής.
Τι πρέπει να κάνετε:

Ξεκινήστε το πρωινό ξύπνημα 10 λεπτά νωρίτερα από σύνηθες, έτσι ώστε να έχετε χρόνο να σηκώσετε το παιδί με τρυφερότητα, χωρίς να αγχωθείτε με τις πρωινές ετοιμασίες.
Ανακοινώστε μόνο μία φορά στο παιδί ότι είναι ώρα για το Σταθμό και μετά συνεχίστε με την καθιερωμένη πρωινή ρουτίνα. Αν δεν θέλει να φάει, μην το πιέσετε.
Πρέπει να γίνει ξεκάθαρο από την πλευρά σας πως ό,τι και να κάνει θα πάει στο σχολείο.
Στη διάρκεια της μετάβασης από το σπίτι στο Σταθμό, κάντε ό,τι κάνετε συνήθως όταν πηγαίνετε βόλτα, χωρίς να κουβεντιάσετε καθόλου σχετικά με το Σταθμό.
Φροντίστε ώστε το παιδί να έχει ξυπνήσει πλήρως την ώρα που θα το παραδώσετε στον παιδαγωγό, προκειμένου να μπορέσει να σας αποχαιρετήσει.
Μπείτε στην είσοδο του Σταθμού κρατώντας το παιδί από το χέρι και όχι αγκαλιά. Με αυτόν τον τρόπο μειώνετε τις πιθανότητες να γαντζωθεί πάνω σας και διευκολύνετε τη μετάβασή του στο χώρο της τάξης του.
Αποχαιρετήστε το παιδί με τρυφερότητα αλλά και αποφασιστικότητα. Η πόρτα  έξω από την οποία το παραδίδετε, είναι ένα νοητό όριο μεταξύ του χώρου του παιδιού και του χώρου των γονέων. Μόλις φτάσετε σε αυτή την πόρτα και το παραδώσετε στον παιδαγωγό, γυρίστε πρώτοι εσείς την πλάτη και φύγετε. Έτσι, το παιδί νιώθει ότι εμπιστεύεστε την ικανότητά του να αντιμετωπίσει την κατάσταση.
Ενημερώστε το αποβραδίς για το ποια χρονική στιγμή θα το παραλάβετε (μετά το πρωινό, μετά την αυλή, μετά το μεσημεριανό φαγητό, μετά τον ύπνο) και τηρήστε πιστά την υπόσχεσή σας. ΄Ετσι, θα το βοηθήσετε να έχει εμπιστοσύνη στο ότι τηρείτε το λόγο σας και ασφάλεια στο ότι θα σας ξανασυναντήσει.
Εγκαθιδρύστε μια δικιά σας, πολύ σύντομη ρουτίνα αποχωρισμού (πχ φιλί, χάδι, «θα έρθω να σε πάρω»), και αποχαιρετίστε το με τον ίδιο τρόπο κάθε φορά, έτσι ώστε να του γίνει μια γλυκιά συνήθεια, που μειώνει το άγχος του αποχωρισμού.
Κατά την αποχώρηση από το Σταθμό, μη βομβαρδίσετε το παιδί με υπερβολικές ερωτήσεις για το πώς πέρασε τη μέρα του. Ωστόσο, αφήστε το να εκφράσει τα συναισθήματά του (ακόμα και αρνητικά) με αποδεκτό τρόπο. Ενημερώστε για τους παραπάνω χειρισμούς και τα υπόλοιπα άτομα του στενού οικογενειακού περιβάλλοντος, ώστε όλοι να διαχειρίζεστε τις αντιδράσεις προσαρμογής με τον ίδιο τρόπο.
Αν δείχνει μεγάλη δυσκολία στο να σας αποχωριστεί, ζητήστε από κάποιο άλλο μέλος της οικογένειας να το φέρνει στο Σταθμό για λίγες μέρες.
Να συζητάτε με τον παιδαγωγό τα προβλήματα του ή τις αντιρρήσεις σας, όταν το παιδί δεν είναι παρόν. Η στιγμή της προσέλευσης και της αποχώρησης δεν είναι ο ιδανικός χρόνος για συζήτηση, ιδιαίτερα μπροστά στο παιδί και τους άλλους γονείς. Ζητήστε από τον παιδαγωγό να σας ορίσει μια προσωπική συνάντηση.
Δώστε στο παιδί ένα αγαπημένο του αντικείμενο από το σπίτι (ζωάκι, κούκλα, βιβλίο) το οποίο θα ξέρει ότι βρίσκεται μέσα στην τσάντα του. 
Να είστε προετοιμασμένοι ότι η δυσκολία της προσαρμογής μπορεί να επανεμφανιστεί μετά από διακοπές ή κάποια ασθένεια που κράτησε το παιδί μακριά από το Σταθμό. Γι’ αυτό, εξηγήστε του εξαρχής ότι θα είναι στο σπίτι έως ότου τελειώσουν οι διακοπές ή περάσει η ασθένεια και σε λίγες μέρες θα επιστρέψει στο Σταθμό.
Να ξέρετε ότι ο παιδαγωγός αποτελεί σύμμαχό σας, είναι καταρτισμένος και έτοιμος να βοηθήσει στην ομαλή ένταξη του παιδιού σας.

Καλή παιδαγωγική χρονιά!
Η Τμηματάρχης  Προσχολικής Αγωγής & οι Παιδαγωγοί των Παιδικών Σταθμών
